আন্তর্জাতিক স্তরে স্বীকৃতি মিলেছে আগেই। এবার পুরস্কার মিলছে কেন্দ্রের তরফেও। কন্যাশ্রী প্রকল্পের জন্য পুরস্কার পাচ্ছে রাজ্য সরকার। তিরিশ এবং একত্রিশে জানুয়ারি গুজরাটের গান্ধীনগরে পুরস্কৃত হবে রাজ্যের কন্যাশ্রী প্রকল্প। শুরুটা হয়েছিল দুহাজার তেরোর চোদ্দই অগাস্ট। মুখ্যমন্ত্রীর উদ্যোগে রাজ্যে চালু হয়েছিল কন্যাশ্রী প্রকল্প। দেখতে দেখতে এই প্রকল্পের বয়স হল দুবছর। ইতিমধ্যেই আন্তর্জাতিক ক্ষেত্র থেকে স্বীকৃতি পেয়েছে রাজ্যের এই উদ্যোগ। এবার নতুন পালক উঠছে কেন্দ্রের হাত ধরে। কন্যাশ্রী প্রকল্পকে পুরস্কৃত করছে কেন্দ্রীয় সরকার। ইতিমধ্যেই কন্যাশ্রীতে উপকৃত হয়েছেন আঠেরো লক্ষ মেয়ে। কিন্তু, বাকি আরও পথ চলা। OUTSTANDING PERFORMANCE IN CITIZEN CENTRIC SERVICES-জাতীয় ক্ষেত্রে প্রতিযোগিতার মঞ্চে এই শাখাতেই দ্বিতীয় স্থান পেয়েছে রাজ্য। স্কুল পালানো, বাল্যবিবাহ এবং শিশুপাচার আটকানোর লক্ষ্য নিয়ে শুরু হওয়া এই প্রকল্পের ব্যপ্তি এখন আরও বাড়াতে উদ্যোগী হয়েছে রাজ্য।